Primăria Ploiești anunță că vineri, 29 martie, vor fi reluate lucrările de reparație la Bulevardul Independenței.
În prima etapă se va turna stratul de asfalt de uzură pe tronsonul cuprins între Rondul 2 (stație TCE 13 Decembrie, Restaurant The New London) – sensul giratoriu Gara de Sud.
"Întrucât lucrările se vor desfășura, alternativ, pe cele 2 sensuri de circulație, fără a se închide total circulația rutieră, pentru a nu îngreuna execuția lucrărilor și pentru a evita blocaje în traficul rutier, rugăm conducătorii autovehiculelor, care se deplasează pe axa B-dul Independenței – B-dul București, să folosească rute ocolitoare" a transmis primăria.
Executantul acestor lucrări este Asocierea Omega Star Sistem SRL (lider de asociere)&Terra Strade Total Construct SRL(Asociat)&SC Oyl Company Holding AG SRL (Asociat).
Lucrările de modernizare ale bulevardului cu castani au început în luna septembrie 2023 și trebuiau finalizate până la sfârșitul anului trecut, inclusiv tronsonul cuprins între statuia lui Radu Stanian și Oficiul Poștal nr 1 din centrul orașului.
Acest lucru nu s-a întâmplat, primarul Volosevici invocând condițiile meteo, chiar dacă vremea a fost în cea mai mare parte una favorabilă drumarilor.